Olimpiese atleet wen sy derde straatmyl – Lip 2016
Olimpiese atleet wen sy derde straatmyl
Published on March 9, 2016 by dphansen24
Victoriastraat – Johan Cronjé, Olimpiese atleet, was vir die derde jaar in 'n ry die wenner van die Dagbreek Maties-straatmyl.
Johan Cronjé, Straatmyl 2016 men's winner
Cronjé (33) sê hy is teleurgesteld in sy tyd (4:04) en skryf dit daaraan toe dat hy blind gehardloop het en nie die kommentator kon hoor om sy vordering te bepaal nie. Cronjé, wat spesialiseer in 1500m wedlope, sê egter hy geniet die straatmyl baie omdat dit meer ontspanne is as ander wedlope.
Anneline Roffey (34) van Durbanville was die wenner van die dameswedloop in die elite-kategorie.
"Dit was my eerste straatmyl, maar ek gaan dit beslis weer kom hardloop," het 'n trotse Roffey ná haar sege gesê.
Volgens Francois Fouché, ondervoorsitter van die Oud-Dagbreekbond, word die wedloop jaarliks aangebied te ere van De Villiers Lamprecht, 'n oud-inwoner van Dagbreek. De Villiers was in 1964 die eerste Suid Afrikaner wat 'n mylwedloop onder vier minute kon aflê.
Die straatmyl is al van 2011 af 'n hoogtepunt op die Woordfees-kalender. James Klerck, die Dagbreker in beheer van die straatmyl, sê hierdie jaar se straatmyl was uniek omdat daar vir die eerste keer ook 'n longboard-wedloop ingesluit is in die dag se verrigtinge.
Bekendes wat die geleentheid bygewoon het, was die akteur Jan-Hendrik Cronjé, Johan se broer, bekend vir sy rol as Lukas van 7de Laan. Jan-Hendrik het saam met sy vrou, Danél, en babadogter, Annabel, sy broer kom ondersteun.
Categories News, Uncategorized•Tags 26 Crozier, Digital Newspaper, Festival Newspaper, Lip, Lip 2016, Newspaper, Running Race, Stellenbosch, Straatmyl, Woordfees, Woordfees 2016